SK Úradný vestník Európskej únie L 308/114

EURÓPSKY ÚRAD PRE BOJ PROTI PODVODOM (OLAF)

ROKOVACÍ PORIADOK DOZORNÉHO VÝBORU ÚRADU OLAF

OBSAH

HLAVA I – ÚLOHY A PRÁVOMOCI DOZORNÉHO VÝBORU ÚRADU OLAF

Článok 1 Úlohy

Článok 2 Právomoci

HLAVA II – ZLOŽENIE A FUNGOVANIE

Článok 3 Zloženie

Článok 4 Etika

Článok 5 Predsedníctvo

Článok 6 Zasadnutia

Článok 7 Pracovné metódy

Článok 8 Spravodajcovia

Článok 9 Hlasovanie

Článok 10 Zápisnica

Článok 11 Sekretariát

HLAVA III – VÝKON PRÁVOMOCÍ

Článok 12 Monitorovanie vyšetrovaní na základe iniciatívy dozorného výboru

Článok 13 Opatrenia, ktoré treba prijať na základe informácií predložených generálnym riaditeľom

Článok 14 Kontroly, štúdie a odborné poradenstvo

Článok 15 Správa o činnosti

Článok 16 Vydanie stanoviska vo veci vymenovania generálneho riaditeľa

Článok 17 Disciplinárny postup proti generálnemu riaditeľovi

Článok 18 Dôvernosť a spracovanie osobných údajov

Článok 19 Rozpočet

HLAVA IV – PRECHODNÉ A ZÁVEREČNÉ OPATRENIA

Článok 20 Posúdenie, zmena a doplnenie rokovacieho poriadku

Článok 21 Nadobudnutie účinnosti a uverejnenie rokovacieho poriadku

DOZORNÝ VÝBOR,

so zreteľom na článok 11 ods. 6 nariadenia Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (1),

so zreteľom na článok 11 ods. 6 nariadenia Rady (Euratom) č. 1074/1999 z 25. mája 1999 o vyšetrovaniach Európskeho úradu pre boj proti podvodom (OLAF) (2),

PRIJAL TENTO ROKOVACÍ PORIADOK:

HLAVA I

ÚLOHY A PRÁVOMOCI DOZORNÉHO VÝBORU ÚRADU OLAF

Článok 1

Úlohy

1. Dozorný výbor Európskeho úradu pre boj proti podvodom (OLAF) vykonáva úlohy stanovené v nariadení (ES) č. 1073/1999 a v rozhodnutí Komisie 1999/352/ES, ESUO, Euratom z 28. apríla 1999, ktorým sa zriaďuje Európsky úrad pre boj proti podvodom (OLAF) (3).

2. Aby sa posilnila nezávislosť úradu OLAF pri výkone jeho činností, dozorný výbor bude pravidelne sledovať jeho vyšetrovaciu úlohu a pomáhať generálnemu riaditeľovi úradu OLAF pri plnení jeho úloh.

Článok 2

Právomoci

1. Pri pravidelnom monitorovaní vykonávania vyšetrovacej funkcie úradu OLAF má dozorný výbor prístup ku všetkým informáciám a dokumentom, ktoré považuje za nevyhnutné pre výkon svojich funkcií.

2. Dozorný výbor pravidelne sleduje informácie, ktoré mu poskytuje generálny riaditeľ úradu OLAF v súlade s článkom 11 ods. 7 nariadenia (ES) č. 1073/1999.

3. Dozorný výbor spracuje informácie, ktoré získa od zamestnancov úradu OLAF, týkajúce sa akejkoľvek možnej nezákonnej činnosti alebo neprimeraného vedenia v rámci úradu OLAF v súlade s článkom 22a služobného poriadku ES.

4. So zreteľom na informácie zaslané úradom OLAF vnútroštátnym súdnym orgánom, ktoré boli vopred oznámené dozornému výboru, výbor preskúma ich súlad so základnými právami a procesnými zárukami počas vyšetrovania.

5. Dozorný výbor zabezpečí, aby sa so všetkými informáciami a dokumentmi poskytnutými úradom OLAF zaobchádzalo dôverne.

6. Dozorný výbor vykonáva svoje funkcie a právomoci v súlade s ustanoveniami hlavy III rokovacieho poriadku.

HLAVA II

ZLOŽENIE A FUNGOVANIE

Článok 3

Zloženie

1. Zloženie, spôsob vymenovania a funkčné obdobie členov dozorného výboru sú stanovené v nariadení (ES) č. 1073/1999.

2. Po uplynutí funkčného obdobia členovia výboru zostávajú vo funkcii, kým nie sú opätovne vymenovaní alebo nahradení.

3. Ak člen dozorného výboru nemôže vykonávať svoj mandát vo výbore alebo sa svojho mandátu vzdá, oznámi to primeraným spôsobom predsedovi výboru, aby bolo možné prijať primerané opatrenia.

Článok 4

Etika

1. V súlade s článkom 11 ods. 5 nariadenia (ES) č. 1073/1999 členovia dozorného výboru pri vykonávaní svojich právomocí konajú nezávisle a nemôžu žiadať ani prijímať pokyny od žiadnej vlády alebo inštitúcie, orgánu, úradu či agentúry.

2. Podobne sa v súlade s rozhodnutiami o ich vymenovaní nemôžu zaoberať žiadnou záležitosťou, do ktorej sú priamo alebo nepriamo osobne zaangažovaní, predovšetkým pokiaľ ide o záležitosti rodinnej alebo finančnej povahy, ktoré by mohli negatívne ovplyvniť ich nezávislosť.

Dôsledne rešpektujú dôvernú povahu spisov, ktoré im boli predložené, a rokovaní.

3. Členovia dozorného výboru informujú dozorný výbor o akejkoľvek situácii, ktorá by mohla ohroziť ktorúkoľvek zo zásad riadenia jeho činnosti uvedených v odsekoch 1 a 2, aby výbor mohol prijať primerané opatrenia.

Článok 5

Predsedníctvo

1. Dozorný výbor volí predsedu spomedzi svojich členov väčšinou hlasov svojich členov.

2. Predseda je volený na funkčné obdobie jedného roka a môže byť opätovne zvolený. Voľby sa uskutočňujú na poslednom zasadnutí, ktorému predsedá predchádzajúci predseda.

3. Ak predseda nemôže z akýchkoľvek dôvodov dlhodobo vykonávať svoje úlohy, informuje o tom členov výboru. V tomto prípade bude zvolený nový predseda postupom ustanoveným v odseku 1.

4. Predseda zastupuje dozorný výbor a predsedá jeho zasadnutiam. Dohliada na primeraný priebeh jeho činnosti. Zvoláva zasadnutia výboru a stanovuje miesto, dátum a čas ich konania. Vypracováva návrh programu rokovania a dohliada na implementáciu rozhodnutí výboru.

5. Ak predseda nemôže dočasne vykonávať svoje úlohy, môže požiadať členov výboru, aby ho zastupovali.

6. Ak je predseda neprítomný a postup podľa odseku 5 nebol uplatnený, vykonáva úrad predsedu najstarší člen.

7. Predseda má právomoc zasielať listy, ktoré sa týkajú činností dozorného výboru, alebo odpovedať na ne. Predseda informuje členov výboru o listoch, ktoré mu boli doručené alebo na ktoré odpovedal.

8. Predseda informuje dozorný výbor o práci, ktorú vykonáva sekretariát a jeho vedúci, aby bola zabezpečená pravidelná kontrola jeho riadneho fungovania.

Článok 6

Zasadnutia

1. Dozorný výbor vykonáva svoje právomoci, keď zasadá ako orgán. Zasadnutia sa konajú aspoň desaťkrát do roka. Je uznášaniaschopný len v prípade, keď je prítomná väčšina jeho členov. Okrem toho zasadá na základe iniciatívy predsedu alebo žiadosti väčšiny jeho členov.

2. Okrem prípadov, ktoré predseda považuje za naliehavé, sa oznámenia o zasadnutiach zasielajú v dostatočnom časovom predstihu tak, aby boli príjemcom doručené aspoň jeden týždeň pred príslušným zasadnutím. Oznámenie by malo obsahovať návrh programu rokovania a dokumenty potrebné na rokovanie, pokiaľ povaha týchto dokumentov nie je taká, že ich nemožno priložiť. Konečný program rokovania sa schvaľuje na začiatku zasadnutia.

3. Ktorýkoľvek z členov môže predsedu požiadať, aby do návrhu programu rokovania zahrnul body alebo osobitné záležitosti, príp. ich k návrhu programu rokovania pripojil.

4. Na žiadosť generálneho riaditeľa úradu OLAF môže predseda zvolať dozorný výbor alebo zahrnúť body do programu rokovania. K návrhom generálneho riaditeľa sú pripojené potrebné dokumenty.

5. Dozorný výbor môže pozvať generálneho riaditeľa úradu OLAF na svoje zasadnutia a požiadať ho, aby participoval na činnostiach, ktoré súvisia s jeho prácou. Ďalších členov úradu OLAF možno pozvať na zasadnutia výboru, ak je ich účasť na zasadnutí považovaná za potrebnú. Takéto pozvania by sa mali uskutočňovať prostredníctvom generálneho riaditeľa úradu OLAF.

Generálny riaditeľ úradu OLAF je informovaný o bodoch programu rokovania, ktoré súvisia s účasťou osôb uvedených v prvom pododseku.

6. Akéhokoľvek zástupcu inštitúcií, orgánov, úradov alebo agentúr Európskej únie, členských štátov alebo asociovaných štátov možno požiadať, aby sa zúčastnil na práci dozorného výboru, ktorá súvisí s osobitným bodom programu rokovania.

Článok 7

Pracovné metódy

1. Zasadnutia dozorného výboru nie sú verejné. Jeho rokovania a interné dokumenty, na ktorých sa zakladajú, majú dôvernú povahu, pokiaľ výbor nerozhodne ináč.

Dokumenty a informácie predložené generálnym riaditeľom úradu OLAF podliehajú ustanoveniam článku 339 Zmluvy o fungovaní Európskej únie o ochrane a dôvernosti a článku 8 nariadenia (ES) č. 1073/1999.

2. Dozorný výbor určí maximálne tri pracovné jazyky. Dokumenty a návrhy stanovísk, správ alebo rozhodnutí sa vypracovávajú v pracovných jazykoch, ktoré určil výbor. V prípade potreby môže člen výboru požiadať o preklad akéhokoľvek dokumentu do svojho vlastného jazyka.

3. Stanoviská, správy a rozhodnutia sa prijímajú na plenárnych zasadnutiach dozorného výboru.

4. Na základe výnimky z tohto pravidla možno isté rozhodnutia prijať písomnou formou, ak dozorný výbor schválil použitie takéhoto postupu na predchádzajúcom zasadnutí.

V naliehavých prípadoch sa predseda môže písomne poradiť s členmi výboru.

V ktoromkoľvek z týchto prípadov zašle návrh rozhodnutia členom výboru. Ak členovia výboru nevznesú námietky voči návrhu rozhodnutia v lehote, ktorú stanoví predseda, konkrétne do piatich pracovných dní od doručenia návrhu, považuje sa návrh za prijatý. Ak do piatich dní od doručenia návrhu rozhodnutia požiada člen výboru o prerokovanie návrhu vo výbore, písomný postup sa pozastaví.

Článok 8

Spravodajcovia

1. Za účelom prípravy svojich rokovaní alebo činnosti môže dozorný výbor na návrh predsedu vymenovať spomedzi svojich členov jedného alebo viacerých spravodajcov.

2. Ak ide o záležitosť, ktorou je potrebné sa naliehavo zaoberať, môže predseda uskutočniť vymenovanie zo svojej vlastnej iniciatívy. V takom prípade o tom bezodkladne informuje členov výboru.

3. Spravodajcovia posudzujú záležitosti, ktoré im boli zverené, a predkladajú návrh správy dozornému výboru. V prípade potreby im pomáha sekretariát výboru.

Článok 9

Hlasovanie

1. Rozhodnutia o návrhu predsedu sa prijímajú väčšinou hlasov členov dozorného výboru.

2. Pokiaľ ide o návrh člena výboru, môže sa prijať tajným hlasovaním.

Článok 10

Zápisnica

1. Na každom zasadnutí dozorného výboru sa vypracovávajú zápisnice. Vyhotovujú sa v pracovných jazykoch výboru a obsahujú rozhodnutia prijaté ku každému bodu programu.

2. Návrh zápisnice vypracováva sekretariát pod dohľadom predsedu a predkladá sa členom dozorného výboru na schválenie na jeho ďalšom zasadnutí.

3. Ktorýkoľvek člen výboru môže kedykoľvek počas schvaľovania zápisnice navrhnúť jej zmenu a doplnenie. Členovia môžu takisto požiadať o priloženie písomných vyhlásení alebo dokumentov, ktoré považujú za užitočné, k zápisnici.

4. Po schválení zápisnice ju predseda a vedúci sekretariátu podpíšu a archivujú na sekretariáte výboru. Zápisnice možno zverejniť, ak tak výbor rozhodne.

Článok 11

Sekretariát

1. V súlade s článkom 11 ods. 6 nariadenia (ES) č. 1073/1999 pomáha sekretariát dozornému výboru pri vykonávaní jeho úloh. Sekretariát, ktorý pracuje úplne nezávisle od predsedu výboru a jeho členov, zabezpečí, aby výbor mohol riadne vykonávať svoju prácu.

2. Dozorný výbor informuje generálneho riaditeľa úradu OLAF o personálnych a iných zdrojoch sekretariátu potrebných na zabezpečenie vykonávania úloh výboru a kontinuity jeho práce.

3. V každom prípade vedúci sekretariátu informuje dozorný výbor o uchádzačoch o členstvo v sekretariáte. Keď sú uchádzači známi, výbor na plenárnom zasadnutí prerokuje, či spĺňajú pracovné potreby výboru so zreteľom na podanie návrhu na ich vymenovanie generálnemu riaditeľovi úradu OLAF.

4. Vedúci sekretariátu podáva správy predsedovi dozorného výboru. Koordinuje činnosť sekretariátu a je zodpovedný za administratívne a rozpočtové riadenie výboru a sekretariátu.

Dozorný výbor vymenuje spomedzi svojich členov tých, ktorí sa zúčastnia na výbere vedúceho sekretariátu. Vybraní členovia výboru informujú výbor na plenárnom zasadnutí o práci, ktorú vykonala výberová komisia, a o dosiahnutých výsledkoch.

5. Dozorný výbor pravidelne vyhodnocuje činnosť vedúceho sekretariátu a jednotlivých členov sekretariátu.

6. Zamestnanci sekretariátu musia zaobchádzať so získanými informáciami ako s informáciami dôvernej povahy. Touto povinnosťou sú viazaní aj po odchode zo zamestnania. Ak dozorný výbor zistí, že člen sekretariátu porušil túto povinnosť zachovávania dôvernej povahy informácií, oznámi to predseda dozorného výboru generálnemu riaditeľovi úradu OLAF, aby mohol prijať primerané opatrenie.

7. Sekretariát prispieva k účinnému vykonávaniu úloh dozorného výboru zameraných na posilňovanie nezávislosti úradu OLAF, a to najmä v súvislosti s jeho monitorovacou funkciou. Pomáha predsedovi pri príprave zasadnutí a ich vedení. Vypracováva návrh programu rokovania pre každé zasadnutie, vypracováva zápisnice zo zasadnutí, poskytuje členom výboru informácie a dokumenty, ktoré súvisia so všetkými oblasťami ich činností, pomáha pod dohľadom predsedu pri vypracovávaní textov a pomáha členom výboru predovšetkým pri vykonávaní ich funkcie spravodajcov. Z týchto dôvodov sa členovia sekretariátu zúčastňujú na zasadnutiach spoločne so spravodajcami, pokiaľ je to nevyhnutné pre vykonávanie ich úloh.

HLAVA III

VÝKON PRÁVOMOCÍ

Článok 12

Monitorovanie vyšetrovaní na základe iniciatívy dozorného výboru

Predseda výboru po dohode s vymenovaným spravodajcom zašle sekretariátu správu o vyšetrovaniach, ku ktorým sa požaduje prístup v súlade s článkom 11 ods. 1 nariadenia (ES) č. 1073/1999.

Článok 13

Opatrenia, ktoré treba prijať na základe informácií predložených generálnym riaditeľom

1. Dozorný výbor môže po preskúmaní programu činností, ktorý mu každý rok predkladá generálny riaditeľ úradu OLAF, poskytnúť svoje stanovisko s relevantnými pripomienkami k akejkoľvek oblasti, ktorá patrí do jeho právomocí.

Takisto sa zaoberá informáciami o činnosti úradu OLAF, ktoré mu pravidelne sprostredkováva generálny riaditeľ, a poskytuje svoje stanoviská k týmto informáciám v súlade s druhým pododsekom článku 11 ods. 1 nariadenia (ES) č. 1073/1999.

2. V súlade s článkom 11 ods. 7 nariadenia (ES) č. 1073/1999 je dozorný výbor pravidelne informovaný o vyšetrovaniach úradu OLAF, výsledkoch týchto vyšetrovaní a o prijatých opatreniach. Výbor ich môže primeraným spôsobom pripomienkovať, avšak bez zasahovania do vedenia prebiehajúceho vyšetrovania.

3. Dozorný výbor skúma príčiny, kvôli ktorým nebolo možné ukončiť vyšetrovanie prebiehajúce dlhšie ako deväť mesiacov, a takisto predpokladaný dátum jeho ukončenia.

4. Výbor skúma takisto prípady, v ktorých inštitúcia, orgán, úrad alebo agentúra nekonali podľa odporúčaní generálneho riaditeľa. Takisto posudzuje prípady obštrukcie, oneskorenia alebo zamedzenia práce vyšetrovateľov úradu OLAF vzhľadom na prijatie primeraných opatrení.

5. Prípady, v ktorých je potrebné zaslať informácie súdnym orgánom členského štátu, sa skúmajú na základe informácií generálneho riaditeľa úradu OLAF a v súlade s nariadením (ES) č. 1073/1999. Na tomto základe by sa mali uskutočniť takisto následné opatrenia.

Najmä pred tým, ako sa informácie zašlú, si dozorný výbor vyžiada prístup k príslušným vyšetrovaniam, aby určil, či boli dodržané základné práva a procesné záruky. Keď sekretariát získa prístup k dokumentom v lehote, ktorá zaručuje súlad s touto funkciou, spravodajcovia vymenovaní na preskúmanie prípadu pripravia svoju prezentáciu na plenárne zasadnutie výboru. Zodpovední pracovníci úradu OLAF môžu byť prizvaní na zasadnutie, aby získali úplné informácie.

Výbor vymenuje spravodajcov, aby preskúmali tieto vyšetrovania a v prípade potreby vydali stanovisko.

6. V rámci pomoci generálnemu riaditeľovi úradu OLAF pri vykonávaní jeho povinností môže dozorný výbor zaujať stanovisko k otázke, akým spôsobom prispieva úrad OLAF k vypracovávaniu a rozvoju metód boja proti podvodom a inej ilegálnej činnosti, ktorá ovplyvňuje finančné záujmy Európskej únie.

Článok 14

Kontroly, štúdie a odborné poradenstvo

1. V rámci svojich právomocí môže dozorný výbor primeraným spôsobom vykonávať kontroly, uskutočňovať akékoľvek štúdie a získavať potrebné odborné poradenstvo. Takisto môže požiadať o pomoc úradníkov alebo iných spolupracovníkov úradu OLAF či inštitúcií, orgánov, úradov alebo agentúr Európskej únie, členských štátov alebo pridružených štátov.

2. Pokiaľ ide o informácie získané v súlade s článkom 22a služobného poriadku ES, predseda výboru podá výboru správu, aby sa mohla poskytnutá informácia preskúmať. Po uskutočnení predbežného posúdenia výbor v prípade potreby zašle informácie príslušnému útvaru.

Článok 15

Správa o činnosti

1. V súlade s článkom 11 ods. 8 nariadenia (ES) č. 1073/1999 vypracováva dozorný výbor ročne najmenej jednu správu o svojej činnosti a zasiela ju inštitúciám. Správa sa týka činnosti vykonávanej v kontexte právomocí výboru a obsahuje posúdenie činnosti úradu OLAF a implementácie jeho ročného programu.

2. Správu dozornému výboru predkladá jeden alebo viacerí spravodajcovia.

3. Môže obsahovať prílohu so stanoviskami výboru.

Takisto ju môžu dopĺňať akékoľvek správy, v ktorých výbor v súlade s článkom 11 ods. 8 nariadenia (ES) č. 1073/1999 predložil Európskemu parlamentu, Rade, Komisii a Dvoru audítorov výsledky vyšetrovaní úradu OLAF a prijatých opatrení.

4. Dozorný výbor podnikne potrebné kroky na uverejnenie správy o jeho činnostiach v Úradnom vestníku Európskej únie, potom čo ju poslal Európskemu parlamentu, Rade a Komisii.

Článok 16

Vydanie stanoviska vo veci vymenovania generálneho riaditeľa

1. Dozorný výbor posúdi žiadosti o miesto generálneho riaditeľa úradu OLAF a zúčastní sa na výberovom konaní prostredníctvom členov vymenovaných na tento účel na plenárnom zasadnutí. Po prerokovaní výsledkov výberovej komisie výbor vydá stanovisko, v ktorom vysvetlí kritériá použité pri hodnotení zásluh a vhodnosti jednotlivých uchádzačov.

Stanovisko obsahuje aj názor výboru na jednotlivých uchádzačov v súlade s článkom 12 ods. 2 nariadenia (ES) č.1073/1999 a je zaslané inštitúciám.

2. Ak nevydá priaznivé stanovisko k žiadnemu uchádzačovi, informuje predseda Komisiu o skutočnosti, že výbor hlasoval proti predloženým žiadostiam.

Článok 17

Disciplinárny postup proti generálnemu riaditeľovi

V prípade konzultácií podľa článku 12 ods. 4 nariadenia (ES) č. 1073/1999 vydá dozorný výbor odôvodnené stanovisko.

Článok 18

Dôvernosť a spracovanie osobných údajov

1. Dozorný výbor dohliada na uplatňovanie článku 8 nariadenia (ES) č. 1073/1999.

2. Dozorný výbor môže na základe vlastnej iniciatívy alebo iniciatívy generálneho riaditeľa úradu OLAF rozhodnúť o vydaní stanoviska.

Článok 19

Rozpočet

1. Dozorný výbor poskytuje stanovisko k predbežnému návrhu rozpočtu, ktorý mu predložil generálny riaditeľ úradu OLAF a ktorý je adresovaný Generálnemu riaditeľstvu Komisie pre rozpočet.

2. Sekretariát vypracováva návrhy ročného rozpočtu v súvislosti s vykonávaním úloh dozorného výboru, ktoré budú zaslané generálnemu riaditeľovi po tom, ako boli schválené výborom.

HLAVA IV

PRECHODNÉ A ZÁVEREČNÉ USTANOVENIA

Článok 20

Posúdenie, zmena a doplnenie rokovacieho poriadku

Ktorýkoľvek člen dozorného výboru môže kedykoľvek navrhnúť zmeny a doplnenia a písomne ich predložiť predsedovi výboru. O zmenách a doplneniach sa hlasuje na prvom zasadnutí po ich predložení v súlade s postupom hlasovania ustanoveným v článku 10.

Článok 21

Nadobudnutie účinnosti a uverejnenie rokovacieho poriadku

1. Tento rokovací poriadok nadobudne účinnosť v deň, ktorý nasleduje po jeho schválení dozorným orgánom. Týmto rokovacím poriadkom sa nahrádza predchádzajúci rokovací poriadok uverejnený v Úradnom vestníku Európskej únie v roku 2006 (4)

2. Po jeho prijatí dozorný výbor podnikne kroky potrebné na uverejnenie v Úradnom vestníku Európskej únie.

V Bruseli 29. júna 2011 Za Dozorný výbor úradu OLAF predsedníčka Diemut THEATO

(1) Ú. v. ES L 136, 31.5.1999, s. 1.

(2) Ú. v. ES L 136, 31.5.1999, s. 8.

(3) Ú. v. ES L 136, 31.5.1999, s. 20.

(4) Ú. v. EÚ C 311, 19.12.2006, s. 63.